શ્રીકાંતે સામે જીદ્દ પકડી. ડેડી યાર તમે પણ છે ને... આજે સવારના પહેલાં લેક્ચર પછી અમે કેન્ટીનમાં ગયા હતા ને તો ત્યાં...અંકિતા બોલતા બોલતા અટકી ગઈ. હા બોલ બોલ, ત્યાં શું? નીચુ જોઈ રહેલી અંકિતાની ચીબુક ઉપર કરાવતા શ્રીકાંતે પૂછ્યું. ત્યાં શુભમ બેઠો હતો, અમે કેન્ટીનમાં ગયા એટલે તેણે મને પ્રપોઝ કર્યું. આટલું એક વાક્ય બોલતા તો અંકિતા શરમથી લાલ-લાલ થઈ ગઈ. ઓહોહો... એટલે મારા બેટમજીને પ્રેમ પ્રપોઝલ આવ્યું છે, એમ ને? અરે આ શુભમ એટલે આપણાં બલરાજનો દીકરો તો નહીં? શ્રીકાંતે દીકરીનો મલકાટ જોઈ આગળ પૂછ્યું. હા હવે એ જ, પણ એનું શું હવે હમણાં?